ออมสินลดดอกเบี้ยตามธอส.ด้านธ.ก.ส.รอสัปดาห์หน้า
ธนาคารสินมาแล้วลดดอกเบี้ยเงินกู้ตาม ธอส. ด้าน ธ.ก.ส. ขอเวลาลดสัปดาห์หน้า
15 ส.ค. 2562

ธนาคารสินมาแล้วลดดอกเบี้ยเงินกู้ตาม ธอส. ด้าน ธ.ก.ส. ขอเวลาลดสัปดาห์หน้า
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารฯ ปรับลดอัตราดอกเบี้ยเพื่อลูกค้ารายย่อย โดยปรับอัตราดอกเบี้ยเงินกู้ลูกค้ารายย่อยชั้นดี หรือ MRR (Minimum Retail Rate) ลดลง 0.13% ต่อปี จาก 7.00% เหลือ 6.87% พร้อมทั้ง ปรับลดอัตราดอกเบี้ยเงินกู้ขั้นต่ำประเภทเงินเบิกเกินบัญชี หรือ MOR (Minimum Overdraft Rate) ลดลง 0.13% ต่อปี เช่นกัน จาก 7.00% เหลือ 6.87% โดยมีผลตั้งแต่วันที่ 16 ส.ค. 2562 เป็นต้นไป
ก่อนหน้านี้ นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารปรับลดอัตราดอกเบี้ยเงินกู้ลง 0.125% ต่อปี ประกอบด้วย อัตราดอกเบี้ยเงินกู้ลูกค้ารายใหญ่ชั้นดีประเภทเงินกู้แบบมีระยะเวลา (MLR) จาก 6.250% ต่อปี ลดลงเหลือ 6.125% ต่อปี อัตราดอกเบี้ยเงินกู้ลูกค้ารายใหญ่ชั้นดีประเภทเงินเบิกเกินบัญชี (MOR) จาก 7.000% ต่อปี ลดลงเหลือ 6.875% ต่อปี และอัตราดอกเบี้ยเงินกู้ลูกค้ารายย่อยชั้นดี (MRR) จาก 6.750% ต่อปี ลดลงเหลือ 6.625% ต่อปี ทั้งนี้ ถือเป็นอัตราดอกเบี้ยเงินกู้เพื่อที่อยู่อาศัยที่ต่ำสุดในระบบสถาบันการเงินในปัจจุบัน โดยให้มีผลบังคับใช้ตั้งแต่วันที่ 16 สิงหาคม 2562 เป็นต้นไป สอบถามรายละเอียดเพิ่มเติมได้ที่ศูนย์ลูกค้าสัมพันธ์ (Call Center) หมายเลขโทรศัพท์ 0-2645-9000 หรือ www.ghbank.co.th และ Facebook Fanpage ธนาคารอาคารสงเคราะห์
ด้าน นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.จะมีการทบทวนพิจารณาปรับอัตราดอกเบี้ย หลังจากมีการประชุมคณะกรรมการสภาสถาบันการเงินของรัฐ ในวันที่ 19 ส.ค.2562 ซึ่งขณะนี้อยู่ระหว่างการประเมิน และแนวโน้มการปรับอัตราดอกเบี้ยคงไม่เท่ากับที่คณะกรรมการนโยบายการเงิน (กนง.) ปรับลดลงไป 0.25% ต่อปี เมื่อสัปดาห์ที่ผ่านมา เนื่องจากแต่ละธนาคารมีต้นทุนการดำเนินงาน และรูปแบบการให้สินเชื่อที่แตกต่างกัน ซึ่งจะต้องมีการวิเคราะห์ หากมีการปรับลดจะลดได้เท่าใด
ทั้งนี้ ปัจจุบัน ธ.ก.ส.มีคิดอัตราดอกเบี้ยลูกค้ารายใหญ่ชั้นดี (MLR) ที่ 5% อัตราดอกเบี้ยลูกค้ารายใหญ่ชั้นดีประเภทเงินเบิกเกินบัญชี (MOR) ที่ 7.125% และลูกค้ารายย่อยชั้นดี (MRR) ที่ 7% ซึ่งในแต่ละอัตราดอกเบี้ยก็มีลูกค้าหลายกลุ่ม ต้องพิจารณาว่าจะลดในกลุ่มใดได้บ้าง จะลดเฉพาะ MLR และ MOR หรือไม่โดย MLR มีลูกค้า 4 ล้านคน ขณะที่ MRR กว่า 3 ล้านรายที่ผ่านมาก็มีสินเชื่อตามนโยบายภาครัฐทีช่วยชดเชยดอกเบี้ย 3% และธ.ก.ส.ชดเชยให้ 0.5% อยู่แล้ว